ORDE do 6 de outubro de 2005 pola que se modifican as do 2 de febreiro de 2001, 17 de decembro de 2002 e 1 de outubro de 2003 de creación e modificación de ficheiros automatizados de datos de carácter persoal existentes na Consellería de Sanidade e no Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 28/10/2005

A Constitución española no seu artigo 18.4º dispón que a lei limitará o uso da informática para garantir o honor e a intimidade persoal e familiar dos cidadáns e o pleno exercicio dos seus dereitos.
Neste sentido, a Lei orgánica 15/1999, do 13 de decembro, de protección de datos de carácter persoal, regula o tratamento de datos de carácter persoal rexistrados en soporte físico, así como toda modalidade de uso posterior deles polos sectores público e privado. Neste marco, é obxecto desta regulación a garantía e protección dos dereitos fundamentais e liberdades públicas das persoas físicas, e especialmente do seu honor e intimidade persoal e familiar.
O artigo 20.1º da devandita lei dispón que a creación, modificación ou supresión dos ficheiros das administracións públicas só poderá facerse por medio de disposición xeral publicada no Boletín Oficial del Estado ou diario oficial correspondente.
As ordes do 2 de febreiro de 2001 (DOG nº 40, do 26 de febreiro), 17 de decembro de 2002 (DOG nº 6, do 10 de xaneiro do 2003) e 1 de outubro de 2003 (DOG nº 201, do 16 de outubro) crearon e modificaron determinados ficheiros automatizados de datos de carácter persoal na Consellería de Sanidade e no Servizo Galego de Saúde, ao abeiro do disposto na Lei orgánica 15/1999, do 13 de decembro, de protección de datos de carácter persoal.
A modificación que se acomete na presente orde afecta dous ficheiros creados e modificados polas ordes anteriormente citadas:
1. Ficheiro de usuarios do sistema sanitario. A súa denominación pasa a ser ficheiro de usuarios e profesionais do sistema sanitario. O responsable do ficheiro pasa a ser a Secretaría Xeral da Consellería de Sanidade, de acordo co Decreto 13/2005, do 3 de febreiro, polo que se establece a estrutura orgánica da Consellería de Sanidade e no que se definen a organización e funcións dos servizos centrais da Consellería de Sanidade, motivando a inclusión do Servizo Galego de Saúde como cesión prevista de datos. Outra modificación ten a súa orixe no Decreto 70/2004, do 25 de marzo (DOG nº 66, do 5 de abril), polo que se establece o código numérico persoal dos profesionais que interveñen nos procedementos de prestación e xestión de servizos do sistema sanitario galego, o que supón o incremento de datos recollidos de carácter identificativo neste ficheiro existente na Consellería de Sanidade.
2. Ficheiro de historias clínicas. O responsable do ficheiro pasa a ser a Secretaría Xeral da Con
selleria de Sanidade, de acordo co Decreto 13/2005, do 3 de febreiro, polo que se establece a estrutura orgánica da Consellería de Sanidade e no que se definen a organización e funcións dos servizos centrais da Consellería de Sanidade, motivando a inclusión do Servizo Galego de Saúde como cesión prevista de datos. Outra modificación ten a súa orixe no concerto establecido entre a Consellería de Sanidade e os Colexios Oficiais Farmacéuticos da Coruña, Ourense, Lugo e Pontevedra do 30 de setembro de 2004, que motiva a inclusión dos datos en relación ás prestacións farmacéuticas (gasto farmacéutico e prescrición electrónica), así como a modificación da finalidade do ficheiro, tendo en conta as ditas prestacións.
En consonancia, e en virtude das facultades que me confire o artigo 34.6º da Lei 1/1983, do 22 de febreiro, da Xunta de Galicia e do seu presidente, modificada parcialmente pola Lei 11/1988, do 20 de outubro,
DISPOÑO:
Artigo 1º.-Obxecto.
A presente orde ten por obxecto a modificación das ordes do 2 de febreiro de 2001, 17 de decembro de 2002 e 1 do outubro de 2003 polas que se crearon e modificaron determinados ficheiros automatizados de datos de carácter persoal na Consellería de Sanidade e no Servizo Galego de Saúde.
Os ficheiros que se modifican quedan redactados como figura no anexo da presente orde.
Artigo 2º.-Contido.
A información que exixe o artigo 20.2º da Lei orgánica 15/1999, do 13 de decembro, de protección de datos de carácter persoal para a modificación de ficheiros, está contida no anexo desta orde.
Artigo 3º.-Finalidade e uso dos ficheiros.
Os datos de carácter persoal, rexistrados nos ficheiros automatizados da Consellería de Sanidade e do Servizo Galego de Saúde, modificados pola presente orde, só serán utilizados para os fins expresamente previstos no anexo e por persoal debidamente autorizado.
Artigo 4º.-Cesión de datos.
No suposto de cesión de datos ás administracións públicas haberá que aterse ao disposto na normativa vixente na materia.
Artigo 5º.-Órganos responsables da seguridade dos ficheiros.
Serán responsables dos ficheiros as persoas ou órganos que, en cada caso, figuran no anexo. Así mesmo, no citado anexo se enumeran as unidades ante as que se exercerán os dereitos de acceso, rectificación ou cancelación, sen prexuízo da responsabilidade directa que, na xestión e custodia dos datos, corresponde ao empregado público que estea ao cargo do ficheiro correspondente.
Artigo 6º.-Medidas de seguridade.
As medidas de seguridade dos ficheiros están especificadas no correspondente documento de seguridade en función do nivel en que estes se clasifican.
Disposición derradeira
A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de outubro de 2005
Mª José Rubio Vidal
Conselleira de Sanidade
ANEXO
1. Usuarios e profesionais do sistema sanitario.
a) Finalidade e usos previstos do ficheiro.
Coñecer a identidade das persoas protexidas pola Administración sanitaria galega e dos profesionais relacionados co catálogo de prestacións sanitarias e a actividade e situación administrativa destes últimos.
b) Persoas e/ou colectivos afectados.
Cidadáns residentes na comunidade autónoma ou desprazados que teñan algún contacto coa Administración sanitaria galega e traballadores da rede sanitaria galega.
c) Procedemento de recollida dos datos de carácter persoal.
Formularios ou cupóns.
Transmisión electrónica de datos/internet.
d) Estrutura básica.
Base de datos.
e) Tipos de datos.
-Datos de carácter identificativo: DNI/NIF, Nº S.S./mutualidade, nome e apelidos, enderezo, teléfono, CIP, NIE, código de identificación no Sistema Nacional de Saúde, código do colexiado e código numérico persoal do profesional que intervén nos procedementos de prestación e xestión de servizos do sistema sanitario público galego (CNP), imaxe e sinatura electrónica.
-Datos de características persoais: datos de estado civil, datos de familia, data/lugar de nacemento, idade, sexo, nacionalidade, lingua materna e datos de tarxeta sanitaria.
-Datos académicos e profesionais: formación/titulacións e pertenza a colexios ou a asociacións profesionais.
-Datos de detalle de emprego: corpo/escala, categoría/grao, postos de traballo e historial do traballador.
-Datos de información comercial: actividades e negocios e outros (farmacia, código delegación e especialidades farmacéuticas dispensadas).
f) Cesións previstas.
-Servizo Galego de Saúde.
-Consellería de Presidencia.
-Outros organismos sanitarios.
g) Órganos da Administración responsables do ficheiro.
Secretaría Xeral da Consellería de Sanidade.
h) Servizos ou unidades ante os que poderá exercitar os dereitos de acceso, rectificación e cancelación de datos dos afectados.
Secretaría Xeral da Consellería de Sanidade.
i) Nivel de medidas de seguridade exixible: básico.
2. Historias clínicas.
a) Finalidade e usos previstos do ficheiro.
Datos da historia clínica do paciente para o seguimento deste, xestión da actividade asistencial, xestión financeira, facturación, actividade docente, produción de estatísticas, investigación sanitaria e xestión do gasto farmacéutico e a prescrición farmacéutica.
b) Persoas e/ou colectivos afectados.
Persoas que acceden ou poden ter acceso ao sistema sanitario.
c) Procedemento de recollida dos datos de carácter persoal.
Enquisas ou entrevistas.
Formularios ou cupóns.
Transmisión electrónica de datos/internet.
d) Estrutura básica
Base de datos.
e) Tipos de datos
-Datos especialmente protexidos: relixión, saúde e vida sexual.
-Datos de carácter identificativo: identificación do paciente no ficheiro de usuarios do sistema sanitario.
-Datos de características persoais: datos de familia, data/lugar de nacemento, características físicas ou antropométricas, sexo, idade, datos de conduta e antecedentes persoais e familiares psiquiátricos.
-Datos de circunstancias sociais: características de aloxamento/vivenda, afeccións e estilo de vida, situación familiar de convivencia e situacións de risco social.
-Datos académicos e profesionais: formación/titulacións.
-Datos de detalles de emprego: situación laboral, posto de traballo e sector de actividade.
-Datos económicos-financeiros e de seguros: ingreso, rendas e seguros.
-Datos de información comercial: gasto farmacéutico e prescrición farmacéutica.
f) Cesións previstas.
-Ministerio de Sanidade.
-Servizo Galego de Saúde.
-Ministerio de Traballo e Asuntos Sociais.
-Organismos oficiais estatísticos.
-Outros organismos sanitarios.
-Universidades, centros de investigación e investigadores.
-Provedores de material de próteses ou implantes.
-Colexios Oficiais de Farmacéuticos da Coruña, Lugo, Ourense e Pontevedra.
g) Órganos da Administración responsables do ficheiro.
Consellería de Sanidade, Servizo Galego de Saúde.
h) Servizos ou unidades ante os que poderá exercitar os dereitos de acceso, rectificación e cancelación de datos dos afectados.
Secretaría Xeral da Conselleria de Sanidade.
i) Nivel de medidas de seguridade exixible: alto.